b'\n_START_ARTICLE_\nAsemum striatum\n_START_SECTION_\nUtseende\n_START_PARAGRAPH_\nEn middelsstor (10-22 mm), avlang og litt flat, brunsvart trebukk med korte antenner. Antennene er bare ca. 1/3 s\xc3\xa5 lange som kroppen. Hodet er kort og bredt, fasett\xc3\xb8ynene temmelig sm\xc3\xa5 og nyreformede. Pronotum er mye bredere enn langt og n\xc3\xa6rmest ovalt, noe smalere i den fremre delen. Dekkvingene er parallellsidige med markerte, rettvinklede skuldre, hver vinge med to lengderibber. Overflaten er l\xc3\xa6raktig. Beina er korte og m\xc3\xb8rke.\n_START_SECTION_\nLevevis\n_START_PARAGRAPH_\nLarvene utvikler seg helst i furuer som har v\xc3\xa6rt d\xc3\xb8de noen \xc3\xa5r, den skiller seg slik fra slektningen brun stubbebukk som foretrekker ganske nylig d\xc3\xb8de tr\xc3\xa6r. Hunnene legger ogs\xc3\xa5 gjerne egg i stubber som st\xc3\xa5r igjen etter hogst, slik er ikke arten s\xc3\xa5 utsatt som mange andre trebukker for moderne skogbruk. Brannskadede tr\xc3\xa6r er ogs\xc3\xa5 ofte brukt av denne arten. Larvene lever n\xc3\xa6r bakkeniv\xc3\xa5 og kan ogs\xc3\xa5 gnage seg ned og ut i r\xc3\xb8ttene. Larveutviklingen tar 2-3 \xc3\xa5r. De voksne billene er aktive i mai-juli. De er nattaktive, om dagen kan man finne dem under l\xc3\xb8s bark.\n_START_SECTION_\nUtbredelse\n_START_PARAGRAPH_\nArten er utbredt over praktisk talt hele Palearktis, ogs\xc3\xa5 i Nord-Amerika. I Norge finnes den over alt der det vokser bartr\xc3\xa6r, og er en av v\xc3\xa5re vanligste trebukker.'